ম্যানিলা পেপার

ম্যানিলা পেপার () হল তুলনামূলকভাবে সস্তা ধরণের কাগজ, যা সাধারণত অন্যান্য ধরণের কাগজের তুলনায় কম পরিশোধিত প্রক্রিয়ার মাধ্যমে তৈরি করা হয় এবং সাধারণত আধা-বিরঞ্জিত (ব্লিচ) করা কাঠের তন্তু থেকে তৈরি করা হয়।

নামের মধ্যেকার ম্যানিলা শব্দটি ম্যানিলা শণ ( অ্যাবাকা পাতা) থেকে এসেছে। এর নামকরণ করা হয়েছিল ফিলিপাইনের রাজধানী ম্যানিলার নামানুসারে। ১৮৪০ এর দশকের শুরুতে, পুনর্ব্যবহারকৃত অ্যাবাকা দড়ির তন্তু ছিল ম্যানিলা পেপারের প্রধান উপাদান।

বিংশ শতাব্দী শেষ হওয়ার আগে, কাগজ প্রস্তুতকারকরা অ্যাবাকা তন্তুর বদলে কাষ্ঠমণ্ড ব্যবহার করতে শুরু করেছিলেন, কারণ এগুলির উৎস সন্ধানে এবং প্রক্রিয়াকরণে খরচ কম ছিল। উৎপাদন উপাদানের পরিবর্তন সত্ত্বেও, এর "নাম এবং রঙ রয়ে গেছে।"

অন্তত ১৯১৫ সাল থেকে, ম্যানিলা কাগজকে আকার দিয়ে ম্যানিলা ফাইল ফোল্ডার এবং ম্যানিলা খাম তৈরি করা হয়েছে।

 গুণাবলী 
থাম্ব|ম্যানিলা কাগজ ব্যবহার করছে ফ্যাশন বিভাগের ছাত্রী
বলা হয় কিছু বিশেষ ক্ষেত্রে এটি ক্রাফট পদ্ধতিতে তৈরি ক্রাফট পেপারের মতোই শক্তিশালী কিন্তু এর মুদ্রণ গুণাবলী আরও ভালো, যেমন বলা যায়, এর রঞ্জক ধারণ ক্ষমতা বেশি। ম্যানিলার কাগজটি হালকা বাদামী হলুদ রঙের এবং কাগজের তন্তুগুলি সাধারণত খালি চোখে দেখা যায়। 

কিছু ফ্যাশন স্কুল এবং ফ্যাশন শিল্পের লোকেরা চূড়ান্ত পোশাকের ধরণ তৈরি করতে ম্যানিলার বড় রোল ব্যবহার করে। যেহেতু কাগজটি সস্তা, তাই এটি সাধারণত শিশুদের শিল্পকর্ম তৈরির জন্য দেওয়া হয়।

 ইতিহাস 

 ১৯ শতক 
১৮৩০-এর দশকে, মার্কিন যুক্তরাষ্ট্রে তুলা এবং লিনেন কাপড়ের ঘাটতি দেখা দেয়। এর ফলে কাগজ প্রস্তুতকারকরা অতিরিক্ত উৎপাদন উপকরণ খুঁজতে শুরু করেন। এই কাগজের ঘাটতি "শুধুমাত্র ১৮৭০-এর দশকে কমে যায়, যখন ধীরে ধীরে কাঠের মণ্ড থেকে তৈরি কাগজ দিয়ে কাপড়ের ঘাটতি পূরণ করা শুরু হয়"।

১৮৪৩ সালে, কাগজ প্রস্তুতকারক মার্ক হলিংসওয়ার্থ এবং তার দুই ছেলে জন ও লাইম্যান "ম্যানিলা তন্তু থেকে কাগজ তৈরির" জন্য একটি পেটেন্ট পান। এই পারিবারিক কোম্পানিটির নাম হয় হলিংসওয়ার্থ অ্যান্ড ভোসে। গুগেনহাইম দাবি করে যে "ম্যানিলা দড়ি পুনর্ব্যবহারের একটি উপায় হিসেবে ম্যানিলা পেপার তৈরি করা হয়েছিল, ম্যানিলা দড়ি আগে জাহাজে ব্যবহৃত হত।" তৈরি হওয়া কাগজটি ছিল শক্তিশালী, জল-প্রতিরোধী এবং নমনীয়।

ম্যানিলা পেপার মূলত জাহাজে ব্যাপকভাবে ব্যবহৃত পুরানো ম্যানিলা শণের দড়ি দিয়ে তৈরি করা হত, এগুলি জাহাজে প্রকৃত শণের পরিবর্তে ব্যবহৃত হত। দড়িগুলি তৈরি করা হয়েছিল অ্যাবাকা বা মুসা টেক্সটাইলিস থেকে, যা ফিলিপাইনে জন্মে। অ্যাবাকা একটি ব্যতিক্রমী শক্তিশালী তন্তু, যা আজকাল টি ব্যাগ টিস্যুর মতো বিশেষ কাগজের জন্য ব্যবহৃত হয়। এটি খুব ব্যয়বহুল, কাঠের মণ্ডের চেয়ে কয়েকগুণ বেশি ব্যয়বহুল, তাই সেই তন্তুর পরিবর্তন করে কাষ্ঠমণ্ড ব্যবহার করা হচ্ছে, তবে একে এখনও ম্যানিলা বলা হয়। অতি সম্প্রতি নতুন কাষ্ঠ মণ্ডের পরিবর্তে উচ্চ অনুপাতে পুনর্ব্যবহৃত তন্তুর ব্যবহৃত হচ্ছে। [ তথ্যসূত্র প্রয়োজন ] ট্রু ম্যানিলা হেম্প ফোল্ডারগুলি আধুনিক ফোল্ডারগুলির তুলনায় অনেক বেশি শক্ত এবং দীর্ঘস্থায়ী হত। 

১৮৭৩ সালের মধ্যে, মার্কিন যুক্তরাষ্ট্রের কৃষি বিভাগ টমাস এইচ. ডানহ্যামের একটি উদ্ধৃতি প্রকাশ করেছিল, ডানহ্যাম পাট উৎপাদনের প্রশংসা করার সময় ম্যানিলা পেপারকে "নয়-দশমাংশ পাট" হিসাবে বর্ণনা করেছিলেন। 

 বিংশ শতাব্দী 
১৯০৬ সালে, ২০,০০,০০০ এরও বেশি পিকুল ম্যানিলা তন্তু উৎপাদিত হয়েছিল। দেশের রপ্তানি মুনাফার প্রায় ৬৬% এই তন্তু থেকে এসেছিল।

১৮৯৮ থেকে ১৯৪৬ সাল পর্যন্ত, স্প্যানিশ-আমেরিকান যুদ্ধের পর মার্কিন যুক্তরাষ্ট্র ফিলিপাইনে উপনিবেশ স্থাপন করে। গুগেনহাইম দাবি করে যে "ঔপনিবেশিক সরকার উপায় খুঁজছিলো ফিলিপিনোদের কি করে অ্যাবাকা ফসলের লাভ থেকে বঞ্চিত রাখা যায়, পরিবর্তে তারা প্রবাসী আমেরিকান এবং জাপানি অভিবাসীদের সঙ্গে ব্যবসার পক্ষপাতী ছিল। এর সাথে তারা নিশ্চিত করেছিল যে অ্যাবাকা ফসলের সিংহভাগ মার্কিন যুক্তরাষ্ট্রে রপ্তানি করা হবে" সামরিক উদ্যোগে ব্যবহারের জন্য।

 প্রকারভেদ 
থাম্ব|একটি ম্যানিলা ফোল্ডার যার ওপর একটি পেপার ক্লিপ লাগানো আছে।

 ম্যানিলা ফোল্ডার 
ম্যানিলা ফোল্ডার হল একটি ফাইল ফোল্ডার। একটি ফাইলিং ক্যাবিনেটের মধ্যে নথি রাখার জন্য এটি তৈরি করা হয়। এটি সাধারণত শক্ত কার্ড স্টকের একটি বড় শীট অর্ধেক ভাঁজ করে তৈরি করা হয়। এর মাপ এমন থাকে যাতে  যাতে প্রিন্টার কাগজের সম্পূর্ণ শীট ভাঁজ না করে এর মধ্যে ধরে যেতে পারে। ম্যানিলা খামের মতো, ফোল্ডারগুলি ঐতিহ্যগতভাবে মোটা হয়, তবে ফাইলের বিভাগগুলিকে আলাদা করার জন্য মাঝে মাঝে অন্যান্য রঙ ব্যবহার করা হয়।
থাম্ব|১৯১৫ সালের ম্যানিলা খাম, যুদ্ধে নিহত একজন সৈনিকের নিকটাত্মীয়কে অবহিত করা হয়েছে; টানেয়াটুয়া, নিউজিল্যান্ড

 ম্যানিলা খাম 
ফোল্ডারের ব্যবহারের কাছাকাছি একটি জিনিস হলো ম্যানিলা খাম। এটিকে বন্ধ করা যায় এবং  প্রায়শই বন্ধ করার অংশটিতে এমন একটি প্রক্রিয়া থাকে যার সাহায্যে খামের ক্ষতি না করে এটি খুলতে পারা যায়, যাতে এটি পুনরায় ব্যবহার করা যায়। এই প্রক্রিয়াটি পাওয়ার জন্য দুটি প্রধান পদ্ধতি রয়েছে। প্রথমটির জন্য থাকে দুই কাঁটাযুক্ত একটি ধাতব আঁকশি, যা খামের ঢাকনার ওপরের মজবুত ছিদ্রের (আইলেট) মধ্যে দিয়ে ঢোকানো হয় এবং আটকে রাখার জন্য কাঁটা দুটিকে দু'দিকে বাঁকিয়ে দেওয়া হয়; আর অন্য পদ্ধতিটিতে ঢাকনার ওপর শক্তভাবে লাগানো থাকে একটি কার্ডবোর্ডের বোতাম এবং খামের মূল অংশের সাথে লাগানো একটি দড়ি (বা এর উল্টো ব্যবস্থা) এই বোতামের চারপাশে জড়িয়ে বন্ধ করা হয়। আরও সাধারণ অর্থে, সস্তা মূল্যের উদ্দেশ্যে ব্যবহৃত বাদামী, কোরা কাগজ দিয়ে তৈরি অনুরূপ খামগুলিকেও ম্যানিলা খাম হিসাবে বর্ণনা করা হয়।

 আরও দেখুন 

 কার্ড স্টক
 ম্যানিলা ফোল্ডার
 ক্রাফ্ট পেপার

 তথ্যসূত্র 

বিষয়শ্রেণী:কাগজ
বিষয়শ্রেণী:দৃশ্যকলা উপকরণ
বিষয়শ্রেণী:অপর্যালোচিত অনুবাদসহ পাতা